આ લખાઈ રહ્યું છે ત્યારે સ્વચ્છ ભારત અભિયાનની કેન્દ્ર સરકારની ઑફિશિયલ વેબસાઈટ પર પ્રતિ સેકન્ડે આંકડાઓ અપડેટ થઈને સામી આવી રહ્યાં છે. જે અંતર્ગત ૨, ઑક્ટોબર ૨૦૧૪થી અત્યાર સુધીમાં(૩ નવે.૨૦૧૭, સાંજના ૫ઃ૩૦ સુધી) દેશભરમાં ૫,૨૫,૩૭,૮૩૯ પરિવારોને શૌચાલય બાંધી અપાયા છે. સરકારના મતે સ્વચ્છ ભારત અભિયાન પહેલા એટલે કે બીજી ઑક્ટોબર ૨૦૧૪ પહેલા દેશમાં માત્ર ૩૮.૭૦ ટકા પરિવારો પાસે જ સ્વતંત્ર ટૉઈલેટ હતા. જે આ લખાઈ રહ્યું છે ત્યારે વધીને ૭૦.૮૯ ટકા થયો છે. ૨૦૧૫-૧૬માં જ્યાં ૪૭,૧૪૧ ગામો ખુલ્લામાં શૌચમુક્ત હતા, જે હવે વધીને ૨,૬૯,૭૭૫ થયા છે. આ જ સમયગાળામાં જ્યાં દેશભરમાં માત્ર ૫ાંચ જિલ્લા ખુલ્લામાં શૌચમુક્ત હતા તે વધીને હવે ૨૨૭ થયા છે. ૨૦૧૪ અગાઉ એક પણ રાજ્ય પૂર્ણપણે ખુલ્લામાં શૌચમુક્ત હોય તેવી પણ કલ્પના નહોતી, જ્યારે આજે કેરળ, ગુજરાત, હરિયાણા, ચંદીગઢ, હિમાચલ પ્રદેશ, ઉતરાખંડ અને સિક્કિમ એમ સાત રાજ્યો સો ટકા ખુલ્લામાં શૌચમુક્ત બન્યા છે.